arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Þetta frv., sem hér liggur fyrir, er ekki margbrotið og þarf ekki langra skýringa, vegna þess að það er gerð mjög ýtarleg grein fyrir því í grg., hvers vegna það er flutt. Það er farið fram á það, að viðskmrh. sé heimilt að veita þeim mönnum, sem hafa verzlunarleyfi, leyfi til þess að selja listmuni og bækur á frjálsu uppboði. Þetta frv. er borið fram vegna þess, að eins og löggjöf er nú háttað, er það ekki talið heimilt. og frv. er borið fram fyrst og fremst eftir ósk manns, sem hefur haft talsvert mikið af listmunum hér til sölu og hefur sjálfsagt að sumu leyti unnið mjög þarft verk á því sviði, flutt ýmsa góða listmuni hingað til lands, og þetta frv. er borið fram til þess, að honum og þá öðrum, sem tækju upp sams konar eða svipaða verzlunarhætti, sé heimilt að halda þessi uppboð, sem þetta frv. gerir ráð fyrir að heimila, ef að lögum verður. Það má taka það fram, að slík uppboð erlendis eru mjög algeng og þykja til hægðarauka bæði fyrir þá, sem vilja selja listmuni, og eins fyrir þá, sem vilja kaupa. Ég sé svo ekki ástæðu til að fjölyrða frekar um þetta litla frv., en óska eftir því, að því verði vísað til 2. umr. og allshn.



Herra forseti. Ég held, að þetta frv. sé um breytingu á algerlega skökkum lögum. Ef á að fara að taka upp það fyrirkomulag, sem er erlendis, að veita öðrum mönnum en venjulegum uppboðshöldurum heimild til uppboðs, sem getur vel verið að sé rétt að gera, þá held ég, að það ætti að gera þessa breytingu á lögunum um uppboð, en ekki á lögunum um óréttmæta verzlunarhætti. Ég vil bara leyfa mér að benda hv. flm. á þetta.



Þessi aths. hv. þm. Seyðf. kann nú að hafa við rök að styðjast, og ég hef athugað það mál. Þetta frv., sem hér liggur fyrir, er, eins og ég sagði áðan, flutt sérstaklega eftir beiðni eins manns, sem hefur haft verzlun með þessum hætti og tekið upp þar með nýjung hér, sem er mjög algeng erlendis, eins og ég sagði áðan. Ég hef farið yfir þetta frv., sem er samið af einum færasta kollega okkar hv. þm. Seyðf., hæstaréttarlögmanni hér í þessum bæ, að beiðni þessa manns, og ég hef jafnframt, vegna þess að ég rak augun í þetta, beðið skrifstofu Alþingis að athuga, hvort það væri eðlilegt að bera þessa lagabreytingu fram undir þessu formi. Og það var nú álit skrifstofunnar, að það væri ekki óeðlilegt, að það væri gert, þó að það kynni að þykja jafneðlilegt, að það væri gert eftir þessari leið, sem hv. þm. benti á. Það er sjálfsagt að taka það til athugunar í n. Þetta hefur sem sagt komið til athugunar, hvor leiðin væri eðlilegri.
Þingræður haldnar á Alþingi Íslendinga

Forseti (GíslJ): Ég vildi leyfa mér að beina þeirri ósk til hv. formanns allshn. deildarinnar, hvort hann sæi sér ekki fært að láta afgreiða sem fyrst 146. máli Það er frv. til l. um breyt: á 1 nr. 34 18. febr. 1953, um verðjöfnun á olíu og benzíni, og var vísað til p. 25. febr. Hæstv. ríkisstj. hefur óskað eftir, að málið yrði afgr. sem fyrst, og vildi ég biðja hv. form. að athuga, hvort hann gæti afgreitt það fyrir næsta fund eða næstnæsta fund.
Þingræður haldnar á Alþingi Íslendinga



Herra forseti. Þetta frv. er ekki stórt að vöxtum, það er aðeins breyting á þremur orðum í lögum, sem nú gilda um verðjöfnun á olíu og benzíni. Og breytingin er í því fólgin, að í staðinn fyrir orðin „missiri í senn“ komi: þrír mánuðir í senn, - eða með öðrum orðum, að sú stjórn, sem fer með verðjöfnunarsjóðinn á olíu og benzíni, hefur að fenginni reynslu talið það hentugra, meðan reynsla er að fást um framkvæmd á þessu atriði að ákveða verðjöfnunargjaldið fyrir þrjá mánuði í stað missiris áður. Það er m.a. ástæða til breytingarinnar, að það sé óeðlilegt, að svo háar innstæður safnist í verðjöfnunarsjóðinn sem nú safnast, ef verðjöfnunin er ákveðin fyrir hálft ár í senn. Það er víst lítill vafi á því, að þetta er eðlileg breyting, og hefur allshn. verið á einu máli um að mæla með því, að frv., eins og það liggur fyrir, verði samþykkt.
Þingræður haldnar á Alþingi Íslendinga



Herra forseti. Ég var svo kvefaður í gær, að ég gat ekki komið hingað. Ég sé, að hér eru komnar upplýsingar, en mér hefur vitanlega ekki gefizt færi á að athuga þær og vildi nú mælast til þess, að málið yrði tekið út af dagskrá í dag, til þess að það mætti skoða þessar upplýsingar og hafa það þá strax á fimmtudaginn aftur.
Þingræður haldnar á Alþingi Íslendinga



Herra forseti. Mér þykir rétt að skýra frá því, að skömmu áður en þessi till. kom fram, átti útvarpsstjóri tal við mig um þá hugmynd, að hér yrði athuguð til að byrja með tilraun til sjónvarpssendinga, og hafði þegar haft samráð við tækniráðunaut útvarpsins um það. Þá kom tvennt til greina: Annars vegar, að þessi tilraun yrði gerð nú þegar á þessu ári, sem var talinn möguleiki, eða því yrði frestað til næsta árs og þetta yrði gert í sambandi við 25 ára hátíð, minningarhátíð útvarpsins. Fljótt á litið sýndist mér fara vel á því. að fyrsta tilraun yrði gerð í sambandi við þessa 25 ára hátíð, og það varð til þess, að við komum okkur saman um að halda á málinu og undirbúa það með það fyrir augum. Það má því segja, að sú till., sem hér er komin fram, sé mjög í samræmi við þær bollaleggingar, sem uppi hafa verið um þetta, og hef ég vitanlega ekkert á móti till. og tel eðlilegt, að hún verði athuguð í nefnd, en taldi rétt, að þetta kæmi hér fram.
Þingræður haldnar á Alþingi Íslendinga



Herra forseti. Mál þetta hefur verið í deiglunni nokkuð lengi. Var það fyrst undirbúið af nokkrum sérfræðingum og áhugamönnum og lagt fyrir þingið. Þá var óskað eftir frekari athugun. Sú athugun átti sér síðan stað, með því að leitað var til sýslunefnda í landinu og fengið þeirra álit um frv. Sérfræðingarnir athuguðu þær álitsgerðir og menntmrn. athugaði síðan rækilega allar þær till., sem fram voru komnar, og lagði frv. með nokkrum breytingum fyrir hv. Nd. í vetur. Má því segja, að málið sé nú búið að fá mjög rækilega meðferð. Á því hafa verið gerðar nokkrar smávægilegar breytingar í Nd. Fljótt á litið sýnast mér þær ekki skipta miklu máli, en ég vildi beina því til þeirrar hv. n., sem fær málið til meðferðar, að hún beri sig saman við þá sérfræðinga, sem hafa átt mestan þátt í samningu frv., um það, hvort þeir telji frá sínu sjónarmiði nokkuð við brtt. að athuga. Að svo mæltu vil ég mælast til, að frv. verði vísað til 2. umr. og hv. menntmn., sem það hefur, að því er ég hygg, verið í í Nd.
Þingræður haldnar á Alþingi Íslendinga



Herra forseti. Frv. þetta á þskj. 510 er flutt jafnhliða og í framhaldi af þáltill. um rannsókn á hagnýtingu brotajárns, till., sem nú liggur fyrir Sþ. Í þeirri till. er farið fram á, að Alþ. feli ríkisstj. að láta framkvæma athugun á því, hvort ekki þyki tiltækilegt að hefja hér vinnslu brotajárns. Ég mun í sambandi við þá till., þegar hún kemur til 1. umr. í Sþ., fara nokkrum orðum um þetta mál almennt, og ætla ég þess vegna ekki að orðlengja um það nú. Fái þessi þáltill. byr, þá teljum við flm. eðlilegt og raunar sjálfsagt, að frv. það, sem hér liggur fyrir á þskj. 510, verði einnig samþ. Með því móti mundu nokkrar birgðir af brotajárni verða til í landinu og tiltækilegar, ef sú rannsókn, sem fram á er farið í þáltill., leiddi í ljós, að hagkvæmt væri að hefja hér hagnýtingu brotajárns. Yrði niðurstaða rannsóknar hins vegar á þá leið, að ekki yrði talið borga sig að setja hér á stofn járnbræðslu, þá mundi að sjálfsögðu leyft á sínum tíma að flytja út það brotajárn, sem safnazt hefði fyrir meðan á rannsókninni stóð. Ég skal ekki hafa um þetta fleiri orð, en vil leggja til, að að lokinni þessari umr. verði frv. vísað til 2. umr. og hv. iðnn.
Þingræður haldnar á Alþingi Íslendinga



Herra forseti. Ég leyfi mér að flytja hér á þskj. 545 frv. um stækkun lögsagnarumdæmis Húsavikur á þá leið að leggja jörðina Kaldbak undir umdæmið. Kaldbakur er næsta jörð sunnan við Húsavík og nyrzta jörð í Reykjahreppi. Land jarðarinnar tekur við um 21/2 km sunnan við Húsavíkurhæ eins og bæjarstæðið er nú. Í Húsavík er mikil túnrækt, og í sambandi við þessa túnrækt er þar allmikil kvikfjárrækt. Þar er allmargt sauðfé og enn fremur talsvert af kúm. Það er þröngt til beitar fyrir þennan búfénað í heimalandi bæjarins, sauðfé vantar beitiland að segja má á öllum tímum árs, og sumarhaga vantar handa kúm í heimalandinu. Til úrbótar í þessu efni keypti kaupstaðurinn árið 1949 jörðina Kaldbak, hann leigði hús jarðarinnar fólki frá Húsavík, sem fluttist þangað, og enn fremur tún jarðarinnar, en búfjáreigendur kaupstaðarins hafa heimild til beitar í landi jarðarinnar utan túns. Málin horfa þá þannig við, að Reykjahreppur á örðugt með að hafa eðlilegar sveitarfélagstekjur af jörðinni, sem áður veitti honum góða gjaldstofna, því að þar var vel búið. Enn fremur óttast hreppsbúar, að Húsavíkurhreppur geti komið af sér og á Reykjahrepp framfærsluskyldu fátæklinga með því að setja þá niður til heimilis í Kaldbak, og þeim þykir, Reykjahverfisbúum, eiga slíkt yfir höfði sér.

Eru þeir ekki sendir til Reykjavíkur aðallega frá Húsavík?

Það er nú of langt, enda verst Reykjavík furðanlega í þeim efnum, og okkur Húsvíkingum þykir frekar hallað á okkur í þeim viðskiptum og teljum það stafa af því, hvað Reykjavík er óeðlilega sterk í öllum efnum, líka að því er úrskurðarvald snertir. - En svo að ég tali um málið: Bæjarstjórnin í Húsavík telur ekki viðkunnanlegt að greiða af Kaldbak, sem er eign bæjarins, gjald til annars sveitarfélags og að Húsvíkingar, sem nytja Kaldbak, þurfi að lúta kalli annars sveitarfélags um skyldur ýmsar, t.d. að því ér snertir fjallgöngur, smalanir o.fl. Nú hefur orðið gott samkomulag milli bæjarstjórnar Húsavíkur og hreppsnefndar Reykjahrepps um það að óska þess, að Kaldbakur verði lagður undir lögsagnarumdæmi Húsavíkur. Útdrættir þeir, sem fylgja grg. frv., bera þetta með sér. Ég hygg, að í frv. sé tekið allt, sem nauðsyn krefur til þess að tryggja, að lögsagnarumdæmisbreytingunni verði samfara fullkomið uppgjör milli sveitarfélaganna að því er þessum málum viðkemur og að tekjurýrnun verði bætt því sveitarfélaginu, er fyrir henni verður. Ég leyfi mér að vænta þess, að hv. þd. samþykki frv., og ég óska þess, að því verði vísað til 2. umr. og hv. heilbr.- og félmn.
Þingræður haldnar á Alþingi Íslendinga



Herra forseti. Þetta mál er, eins og grg. fyrir frv. ber með sér, afleiðing þess, að skipan mála í ríkisstj. og skipting verka varð með öðrum hætti en verið hafði fyrir 1. sept. 1953. Eftir að sú verkaskipting hafði verið gerð, sem þar er ákveðin, varð ekki hjá því komizt að áliti ríkisstj., eins og grg. ber líka með sér, að skipa sérstakan lögreglustjóra á Keflavíkurflugvelli, og um það er þetta frv. Það er því engin ástæða til þess frá minni hendi að fjölyrða um þetta mál. N. hefur orðið sammála um, að frv. beri að samþ. óbreytt, en einn nm. tók ekki þátt í afgreiðslu málsins. Ég leyfi mér þess vegna að leggja til, að frv. verði samþ. óbreytt.
Þingræður haldnar á Alþingi Íslendinga



Í samningi þeim, sem gerður var, þegar stjórnarmyndunin fór fram í sumar, var ákveðið, að ríkisstj. og stjórnarflokkarnir beittu sér fyrir ráðstöfunum til þess að auka lánsfé til íbúðabygginga. Hér er um mjög þýðingarmikið mál að ræða og yfirgripsmikið, og það er ætlun ríkisstj. að undirbúa fyrir næsta þing till. um framtíðarlausn málsins. En til bráðabirgða vill ríkisstj. fara fram á það við hv. Alþ., að það veiti heimild til þess, að ríkissjóðúr megi taka að láni 20 millj. kr. til þess að lána út á smáíbúðir. Þetta frv., sem hér liggur fyrir, fjallar um það. Ríkisstj. er þegar farin að vinna að því að útvega þetta lánsfé og telur öruggt, að það muni fást. Ég vil leyfa mér að óska eftir því, að málinu verði vísað til hv. fjhn. og biðja n. að hafa hraðar hendur um afgreiðslu málsins, af því að eins og hv. þm. skilja, þá er það mjög þýðingarmikið, að það geti fengið afgreiðslu áður en þingi lýkur.
Þingræður haldnar á Alþingi Íslendinga



Herra forseti. Eins og hv. þm. sjá, hefur þetta mál tekið þeirri breyt. í hv. Nd., að hin fasta ábyrgðarheimild til Framkvæmdabankans er hækkuð verulega. Í þeim önnum, sem hér hafa verið í d., hef ég nú ekki getað fylgzt verulega með gangi þessa máls í hv. Nd., en ég hygg, að þessi hækkun stafi af því, að hugsað sé til þess að fela Framkvæmdabankanum lánsútveganir vegna fyrirhugaðrar virkjunar Sogsins. Ég vona, ef þetta er ekki rétt hjá mér, að það verði þá leiðrétt. N., sem hafði þetta mál til meðferðar, þegar það var hér fyrir deildinni, fjhn., hefur vitanlega ekki haft neinn tíma til að taka málið til athugunar nú, og ég get því ekkert sagt um afstöðu n. til þess eins og það liggur nú fyrir, en ég fyrir mitt leyti er því meðmæltur, að þetta frv. verði samþ. óbreytt nú. Aðrir nm. geta þá sagt til, ef þeir hafa annað sjónarmið, og þá er sjálfsagt að fresta málinu, ef slíkt kemur fram, og n. reyni þá að athuga frumvarpið.



Herra forseti. Þetta mál hefur, eins og hv. þd. er kunnugt, veríð rætt mjög ýtarlega, og n. er sammála um að leggja til, að frv. verði samþ. óbreytt. Það er það eina, sem ég þarf að segja í þessu máli.



Herra forseti. Vegna þess að ég tel, að málinu hafi verið stórspillt í Nd., vil ég mælast til þess, að það verði tekið út af dagskrá að þessu sinni. Við þurfum að athuga það betur.



Herra forseti. Frv. þetta, sem liggur fyrir, er um breyt. á l. nr. 28 frá 1940, um friðun hreindýra. Þegar hreindýr voru upphaflega flutt til landsins, var það gert í þeim tilgangi, að landsmenn mættu hafa af þeim nokkurt gagn. Dýrin dvöldust mest á austurhálendi landsins og á Reykjanesskaga. Nokkur fjölgun mun hafa átt sér stað framan af, en brátt munu menn hafa farið að stunda þessar dýraveiðar, og svo hafa harðindi oft og tíðum orðið dýrunum að bana. Þetta hvort tveggja varð til þess, að dýrunum fækkaði svo, að tekið var til þess ráðs að setja friðunarlög. Þá voru dýr þau fá, sem eftir voru á Reykjanesskaga, og skömmu eftir aldamót urðu þau aldauða þar. En á austurhálendinu lifðu þau áfram og fjölgaði svo, að 1940 var sett inn í friðunarlög heimild ráðherra til þess að fella eitthvað af dýrunum, tarfa, og voru síðan árlega fram til þessa 20–60 dýr, sem veidd voru á hverju ári. Nú er svo komið, að dýrunum hefur fjölgað svo ört, að þau eru áætluð að vera um 2000 að tölu, og veit það þó enginn með vissu, sem eðlilegt er. Í harðindunum leita þau nú orðið til byggða og gera þar skaða í bithögunum með krafsi sínu, og svo er hætt við því og hefur einnig skeð, að dýrin hafa fallið úr hor í harðindum. Því er frv. þetta fram komið, að ráðh. er gefin viðtækari heimild en hingað til hefur verið til þess að láta veiða dýr í samráði við sýslumenn og eftirlitsmann. Er frv. þetta samið til þess að halda fjölgun dýranna í skefjum, svo að síður komi fyrir, að þau falli úr fóðurskorti, og eins, að þau eyðileggi ekki bithaga búfjár. - N. hefur orðið sammála um frv. og leggur til, að það verði samþykkt.
Þingræður haldnar á Alþingi Íslendinga



Herra forseti. Ég skal ekki lengja umr. Ég vil bara gera grein fyrir mínu atkv. Ég lít þannig á, að eins og nú sé komið séu hreindýrin orðin allt of mörg, og væri mikil spurning, hvort ekki ætti að ófriða þau alveg. Ég var sjálfur með í að flytja frv. um friðun þeirra á sínum tíma, þegar þau voru að útrýmast, og það var samþ. Því var síðan breytt og leyft að drepa tarfa, og það hefur verið gert nokkuð, en dýrunum hefur fjölgað svo mikið, að ég tel, að það sé vafasamt, hvort ekki eigi alveg að ófriða þau. Þetta getur verið áfangi í þá átt. En ég vil taka það fram, að ég vænti þess, að þeir, sem gefa veiðileyfi til hreindýranna, skeri þau ekki við nögl sér, svo að þau séu ekki látin verða fleiri en þau eru nú þegar. Það mega þau ekki verða.



Herra forseti. Hv. 1. þm. N-M. óskaði þess, að leyfin til að veiða hreindýr yrðu ekki skorin við nögl. Ég vil þvert á móti beina því til hæstv. ríkisstj. að fara mjög varlega í það að veita veiðileyfi og tel, að þetta ætti að gilda fyrst og fremst um tarfana, eins og gert hefur verið til þessa.



Herra forseti. Mig langar til að gera fyrirspurn. Ég veit ekki hvort hægt er að svara henni núna, en sé það ekki hægt, þá vildi ég beina því til manna, sem þar eiga hlut að máli, að hún verði athuguð, þótt síðar væri. Er ekki hægt og betra upp á vinnubrögð og fjárhagsútgjöld að sameina rannsóknarstofu háskólans, sem próf. Dungal veitir forstöðu núna, og þessa? Hefur það verið athugað? Ég held, að það sé töluvert mikið af kostnaði við þær hvora um sig, sem sé sameiginlegur og mundi hverfa og minnka um helming, ef þær væru sameinaðar. Það mun ekki leika á tveim tungum, að það líður ekki langt þangað til við verðum að fara að skoða nánar niður í kjölinn ríkisútgjöldin yfirleitt og hvað við getum sparað, og þá er ég alveg viss um, að þarna er ein leiðin, sem hægt er að spara töluvert á, og sá sparnaður kemur fram bæði á ríkissjóði og eins á þeim, sem þurfa að nota þessar stofnanir báðar. Þetta vildi ég láta koma fram frá minni hálfu, án þess að ég sé að leggja á móti frv. Ég býst ekki við, að það sé hægt að svara þessu núna af neinum, sem hér er inni, a. m. k. ekki fullkomlega, en ég vil óska ákveðið eftir því, að þetta verði athugað af þeim, sem hlut eiga að máli.



Herra forseti. Fsp. hv. þm. N-M. viðvíkjandi rannsóknarstofunni get ég ekki svarað nema að örlitlu leyti. Þetta er að sjálfsögðu rannsóknarefni, eins og hann benti á. En ég hygg, að eins og nú standa sakir sé ákaflega torvelt að sameina þetta. Fyrst og fremst er það, að húsnæði er á hvorugum staðnum nægilegt fyrir báðar stofurnar, eins og nú standa sakir. Að öðru leyti eru þetta næsta óskyld verkefni, því að rannsóknarstofan, sem er byggð á lóð landsspítalans og er undir stjórn próf. Dungals, hefur aðallega vefjarannsóknir, líkskoðanir, krufningu og annað þess háttar, en blóðrannsóknir hafa til þessa verið aðalstarfsemin í rannsóknarstofunni, sem próf. Steffensen hefur rekið til þessa. Þetta eru býsna óskyld verkefni og sitt í hvorri fræðigrein. Auk þess er svo húsnæðisatriðið, sem ég nefndi í upphafi. Að öðru leyti get ég ekki upplýst þetta nánar.
Þingræður haldnar á Alþingi Íslendinga



Herra forseti. Ég vil leyfa mér að þakka forseta og einnig öllum hv. þm. fyrir ágætar undirtektir. Mér þykir leiðinlegt, að ég skuli sjálfur þurfa að tefja málið með því að bera fram litla brtt. Það er illa orðuð 3. gr. frv. Menn hafa fyrir sér greinina. Hún hljóðar þannig, með leyfi hæstv. forseta: „Heimild þessi gildir í 10 ár frá því, að lögin öðlast gildi. Öllum ágóða af happdrættinu skal varið til að greiða stofnkostnað við byggingarframkvæmdir við dvalarheimili aldraðra sjómanna.“ Þetta er óþarflega langt og leiðinlegt orðalag, og ég vil leyfa mér að bera fram svofellda brtt.: „Öllum ágóða af , happdrættinu skal varið til byggingar dvalarheimilis aldraðra sjómanna.“ Hún segir alveg það sama í færri orðum.
Þingræður haldnar á Alþingi Íslendinga



Herra forseti. Þegar þetta mál var til 3. umr. hér í deildinni, þá var samþ. við það brtt. við 12. gr. frv., sem ég hafði borið fram. Þessi breyting var numin burt úr frv. í hv. Ed. Nú hef ég leyft mér ásamt hv. 11. landsk. (LJós) að leggja þessa breytingu hér fyrir deildina enn að nýju og vænti þess, að þingmenn hafi nú fengið hana í hendur; það er verið að útbýta þskj. einmitt í þessum svifum. Efni till. var rætt við 3. umr. hér í d., og ætla ég mér ekki að endurtaka umr. um hana efnislega.



Herra forseti. Sú breyting, sem gerð hefur verið á frv. í Ed., er næsta lítil, þ.e.a.s., hún er lítil fyrirferðar. Út hefur verið tekin 2. málsgr. 12. gr., sem hljóðar um það, að leyfi til vínveitinga megi því aðeins veita, að hlutaðeigandi bæjarstjórn hafi fallizt á, að vín verði til sölu í veitingahúsum í bænum. Mér virðist, að ef ætti að fara að setja þessa gr. inn aftur, sem Ed. tók út, þá sé það sama og að ónýta ýmis ákvæði, sem eru í frv., því að þarna er bæjarstjórnum sett á vald, hvort vínveitingar skuli vera í bænum. Slíkt er náttúrlega alls ekki það, sem lögin ætlast til, að þetta vald verði fengið bæjarstjórnum í hendur, og ég efast um, að bæjarstjórnir yfirleitt kæri sig um að fá slíka heimild og ákveða það, hvort vinveitingar skuli vera í bænum eða ekki. - Ég vil eindregið mæla með því, að frv., eins og það er komið frá Ed., verði samþ. óbreytt.
Þingræður haldnar á Alþingi Íslendinga



Herra forseti. Ég vil bara gera grein fyrir minni afstöðu til málsins. Ég er ákaflega mikið á móti öllum þessum hasar, sem reynt er að koma á í okkar þjóðfélagi. Mikið af okkar atvinnuvegum er meira og minna hasarspil, og undir það ýtir svo það opinbera með því að gefa mönnum kost á því að fara í happdrætti hér og happdrætti þar og happdrætti þar og tombólu þar o.s.frv., getraunir þar o.s.frv., allt saman að fleygja út peningum í von um einhvern óákveðinn happdrættisvinning, sem maður fær án sinnar tilhlutunar á nokkurn hátt. Það er ýtt undir það á alla vegu að auka þá tilfinningu hjá hinu starfandi framleiðandi fólki í landinu, að það skuli bara láta velta á súðum, kannske komi upp happdrætti, sem þið getið grætt á, ef til vill fái það gott kast í síld ellegar góðan vetur, svo að það geti komið fénaðinum fram, þótt heylaust sé, og undir þetta er ýtt á alla enda og kanta. Þess vegna er ég einmitt móti þessari tekjuöflunarleið; ég er á móti að nota sér þessa tilfinningu fjöldans til þess að geta fengið hlut sinn á þurru landi, sem er reynt að gera með þessu, - ég er á móti þessari stefnu og þess vegna líka á móti þessu frv. Ég hef látið þessa skoðun í ljós tvisvar sinnum áður á Alþingi, þegar svipað hefur staðið á, og ég læt hana í ljós enn sem greinargerð fyrir því, að ég er á móti öllum svona till. og frumvörpum, sem leika sér að því að spila á lélegar og lágar tilfinningar hjá fjöldanum til að reyna að græða peninga.
Þingræður haldnar á Alþingi Íslendinga

Að loknum fyrsta fundi í sameinuðu þingi var fyrsti fundur efri deildar settur af aldursforseta, Andrési Eyjólfssyni, þm. Mýr. Deildina skipuðu þessir þingmenn: 1. Andrés Eyjólfsson, þm. Mýr. 2. Bernharð Stefánsson, 1. þm. Eyf. 3. Bjarni Benediktsson, 1. þm. Reykv. 4. Brynjólfur Bjarnason, 2. landsk. þm. 5. Finnbogi R. Valdimarsson, 6. landsk. þm. 6. Gísli Jónsson, þm. Barð. 7. Guðmundur Í. Guðmundsson, 10. landsk. þm. 8. Haraldur Guðmundsson, 4. þm. Reykv. 9. Hermann Jónasson, þm. Str. 10. Ingólfur Flygenring, þm. Hafnf. 11. Jóhann Jósefsson, þm. Vestm. 12. Jón Kjartansson, þm. V-Sk. 13. Karl Kristjánsson, þm. S-Þ. 14. Lárus Jóhannesson, þm. Seyðf. 15. Páll Zóphóníasson, 1. þm. N-M. 16. Sigurður Ó. Ólafsson, 2. þm. Árn. 17. Vilhjálmur Hjálmarsson, 2. þm. S-M. Jóhann Jósefsson og Vilhjálmur Hjálmarsson voru ekki til þings komnir. Allir þdm. aðrir voru á fundi, nema Lárus Jóhannesson, sem hafði boðað veikindaforföll. Aldursforseti kvaddi sér til aðstoðar sem fundarskrifara þá Karl Kristjánsson og Sigurð Ó. Ólafsson.
Þingræður haldnar á Alþingi Íslendinga



Herra forseti.. Vegna þess að fram hefur komið við þá atkvgr., sem nú hefur átt sér stað, að ekkert slíkt samkomulag er um kosningu nefnda sem búizt hafði verið við, þannig að úrslitum geta ráðið atkvæði manna, sem nú eru fjarstaddir, þá vildi ég fara þess á leit, að atkvgr. yrði frestað um þær nefndir, sem eftir eru, þannig að beðið yrði eftir þeim þingmanni, sem nú er veikur, þótt ekki sé beðið eftir þeim, sem fjarstaddur er og vitanlega mun ekki koma nógu snemma. En hv. þm. Seyðf. er kominn til bæjarins og mun vera lasinn, og finnst mér rétt, þar sem ljóst er, að atkv. hans muni geta ráðið úrslitum um margar kosningar hér, að beðið sé eftir því, að hann mæti.

Forseti (GíslJ): Það hefur komið fram ósk um að fresta frekari kosningum í nefndir. Ég get að sjálfsögðu ekki sagt um, hvenær viðkomandi hv. þm. kann að vera væntanlegur til þings, en ég skal gjarnan verða við að fresta kosningu nú um hríð. Telur hæstv. ráðh., að það sé nauðsynlegt að fresta kosningum til morguns eða aðeins um stund nú? - Kosningunni er fyrst um sinn frestað til kl. 31/2. - Fundarhlé.
Þingræður haldnar á Alþingi Íslendinga



Herra forseti. Frv. það, er hér liggur fyrir á þskj. 61, fluttum við hv. þm. V-Sk. einnig á síðasta þingi. Það var nokkuð áliðið þings, þegar málið var lagt fyrir, og það náði ekki samþykki þingsins. Við flm. teljum, að nokkuð hafi skort á um það, að málið fengi nægilega athugun í fyrra, og flytjum það þess vegna nú að nýju. Þetta mál er svo kunnugt hv. d., að ég sé ekki ástæðu til að hafa fyrir því langa framsögu. Öllum er vitanlegt, að ekkert það hefur gerzt á þessu ári, sem minnki þörfina fyrir aukið fé í brúasjóðinn. Ég vil leyfa mér að leggja til, að frv. verði að lokinni þessari umr. vísað til samgmn.